'โอมิครอน' ระบาดแล้ว 40 ประเทศ! สหรัฐฯ พบผู้ติดเชื้อใน 16 รัฐ 
40 countries and nearly one-third of US states have reported cases 
WASHINGTON — นายแพทย์แอนโธนี เฟาชี่ ผู้อำนวยการสถาบันโรคภูมิแพ้และโรคติดเชื้อแห่งชาติของสหรัฐฯ กล่าวกับรายการ “State of the Union” ของสถานีข่าวซีเอ็นเอ็นว่า ดูเหมือนผู้ติดเชื้อโอมิครอนต่างไม่มีอาการรุนแรงมากนัก แต่จำเป็นต้องมีการศึกษาและเก็บข้อมูลเกี่ยวกับเชื้อไวรัสกลายพันธุ์ตัวนี้มากขึ้นจึงจะสามารถสรุปเรื่องนี้ได้ ด้านนายแพทย์ฟรานซิส คอลลินส์ ผู้อำนวยการสถาบันสาธารณสุขแห่งชาติสหรัฐฯ หรือ เอ็นไอเอช กล่าวกับรายการ “Meet the Press” ของสถานีเอ็นบีซีว่า นักวิทยาศาสตร์กำลังทำงานหนักทั้งวันทั้งคืนเพื่อหาคำตอบว่า เชื้อไวรัสสายพันธุ์นี้อันตรายมากหรือน้อยกว่าสายพันธุ์ก่อนหน้านี้หรือไม่ และว่า "สิ่งที่ค่อนข้างชัดเจนคือ นี่จะไม่ใช่การกลายพันธุ์ของเชื้อโคโรนาไวรัสสายพันธุ์สุดท้ายที่จะสร้างความกังวลให้แก่ผู้คนทั่วโลก" ตั้งแต่วันจันทร์นี้ ผู้ที่จะเดินทางเข้าสหรัฐฯ ต้องมีผลตรวจโควิดเป็นลบหนึ่งวันก่อนที่จะเริ่มเดินทาง จากเดิมที่กำหนดไว้สามวัน อย่างไรก็ตาม สำหรับเที่ยวบินในประเทศ นายแพทย์คอลลินส์เชื่อว่าอาจเป็นเรื่องยากอย่างยิ่งที่จะนำมาตรการลักษณะเดียวกันมาใช้ในตอนนี้ ข้อมูลของรัฐบาลสหรัฐฯ ระบุว่า ตัวเลขคนอเมริกันที่เข้ารับการฉีดวัคซีนโควิดเข็มแรกเพิ่มขึ้นอยู่ในระดับสูงสุดในรอบหกเดือนเมื่อวันพฤหัสบดีที่แล้ว หล้ังจากที่มีรายงานการพบเชื้อโอมิครอนในหลายรัฐ จนถึงขณะนี้มีคนอเมริกันฉีดวัคซีนครบสองโดสแล้วเกือบ 200 ล้านคน และมากกว่า 45 ล้านคนฉีดเข็มบูสเตอร์เข็มที่สามแล้ว ขณะที่ยังคงมีประชาชนราว 60 ล้านคนที่เข้าข่ายฉีดวัคซีนได้แต่ยังไม่ไปฉีดวัคซีน